אלכסנדר אובארוב

אלכסנדר ויקטורוביץ' אובארוב (ברוסית: Александр Викторович Уваров; נולד ב-13 בינואר 1960 באורחובו זוייבו, מחוז מוסקבה, ברית המועצות), הידוע בעיקר בכינויו שורה אובארוב (Шура Уваров), הוא שוער כדורגל ישראלי-רוסי-סובייטי לשעבר. הוא שיחק שנים רבות במכבי תל אביב ופרש ממשחק פעיל בשנת 2000. משמש כמאמן השוערים בקבוצת הנוער של מכבי תל אביב.

קריירה
אובארוב הגיע לישראל בשנת 1991 מקבוצת דינמו מוסקבה איתה זכה בגביע הסובייטי ב-1984. שנה קודם לכן עוד הופיע במונדיאל במדי נבחרת ברית המועצות. הפתיחה במכבי הייתה קשה, ובארבעת המשחקים הראשונים שלו ספג 9 שערים. התקשורת והקהל הפעילו לחץ רב להחליפו, אולם אברהם גרנט, מאמן הקבוצה באותם ימים, החליט לתת לו הזדמנות נוספת. החלטתו של גרנט התבררה כנכונה. אובארוב והגנת מכבי שכללה גם את חברו אלכסנדר פולוקארוב, ספגו בחמשת המחזורים הראשונים 12 שערים, אך השתפרו בצורה ניכרת וב-25 המחזורים הנותרים ספגו רק 16 שערים. בסיום אותה עונה זכתה מכבי תל אביב באליפות. בסך הכול זכה אובארוב במדי מכבי בשלוש אליפויות, שני גביעי מדינה ופעמיים בגביע הטוטו. משחק הפרישה של אובארוב ב-13 במאי 2000 הסתיים בניצחון 1-4 על בית"ר ירושלים.

אובארוב נחשב לאחד מגדולי השחקנים ששיחקו במכבי תל אביב ובכדורגל הישראלי. במרוצת הזמן הוא גם זכה לאהדת הקהל.

לאחר פרישתו ממשחק מונה למאמן השוערים של מכבי תל אביב ושל נבחרת ישראל. בנבחרת ישראל מילא תפקיד זה עד שנת 2012, עת החליט מאמן הנבחרת החדש אלי גוטמן למנות במקומו את גיורא אנטמן.

ולדימיר איביץ', שמונה למאמן הקבוצה לקראת עונת 2018/19, הביא עימו צוות אימון. בעקבות כך סיים אוברוב את תפקידו בקבוצה הבוגרת, לאחר 18 שנים, ומונה למאמן שוערים בקבוצת הנוער.

משפחתו
אובארוב מחזיק כיום באזרחות ישראלית ומתגורר בישראל יחד עם ילדיו ג'ניה ואליסה. ב-2021 התאלמן מאשתו לובה.

תארים

כשחקן 
בדינמו מוסקבה
 הגביע הסובייטי 1983/1984

במכבי תל אביב
 אליפויות: 3 (1991/1992, 1994/1995, 1995/1996)
 גביע המדינה:
 זכיות: 2 (1993/1994, 1995/1996)
 פיינליסט: 3 (1991/1992, 1992/1993, 1996/1997)
 גביע הטוטו: 1 (1992/1993)

כמאמן שוערים 
במכבי תל אביב
 אליפויות: 4 (2002/2003, 2012/2013, 2013/2014, 2014/2015)
 גביעי המדינה: 4 (2000/2001, 2001/2002, 2004/2005, 2014/2015)
 גביע הטוטו: 3 (2008/2009, 2014/2015, 2017/2018)

קישורים חיצוניים 

 היום לפני: 15 שנה לפרישה של אובארוב, האתר הרשמי של מכבי תל אביב
 עמוד השחקן באתר הרשמי של מכבי תל אביב

הערות שוליים

שוערי כדורגל סובייטים
שוערי כדורגל רוסים
שוערי כדורגל ישראלים
כדורגלני דינמו מוסקבה
כדורגלני מכבי תל אביב
כדורגלנים זרים בישראל
מאמני שוערים ישראלים
כדורגלני נבחרת ברית המועצות
כדורגלני מונדיאל 1990
ישראלים שנולדו ב-1960